ดาวโจนส์ปิดวานนี้พุ่ง 138 จุด รับตัวเลขจ้างงานสหรัฐเพิ่ม
ดัชนีดาวโจนส์ตลาดหุ้นนิวยอร์กปิดพุ่งขึ้นเมื่อคืนนี้ (1 ก.ค.) เนื่องจากนักลงทุนเริ่มซึมซับข่าวความเคลื่อนไหวเกี่ยวกับปัญหาหนี้สินของกรีซ และหันไปขานรับรายงานที่ระบุว่า ภาคเอกชนของสหรัฐมีการจ้างงานเพิ่มขึ้นเกินคาดในเดือนมิ.ย. รวมทั้งข้อมูลภาคการผลิตที่แข็งแกร่งในเดือนมิ.ย.เช่นกัน
2 ก.ค. 2558

สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์ปิดวานนี้ (1 ก.ค.) ที่ 17,757.91 จุด พุ่งขึ้น 138.40 จุด หรือ +0.79%, ดัชนี NASDAQ ปิดที่ 5,013.12 จุด เพิ่มขึ้น 26.25 จุด หรือ +0.53% และดัชนี S&amp;P 500 ปิดที่ 2,077.42 จุด เพิ่มขึ้น 14.31 จุด หรือ +0.69%
ตลาดหุ้นนิวยอร์กทะยานขึ้นขานรับรายงานของออโตเมติก ดาต้า โพรเซสซิ่ง อิงค์ (ADP) ซึ่งระบุว่า ภาคเอกชนของสหรัฐมีการจ้างงานเพิ่มขึ้น 237,000 ตำแหน่งในเดือนมิ.ย. และสูงกว่าที่นักวิเคราะห์คาดการณ์ว่าจะเพิ่มขึ้น 220,000 ราย ข้อมูลดังกล่าวทำให้นักลงทุนจับตาดูตัวเลขจ้างงานนอกภาคการเกษตรเดือนมิ.ย.ของสหรัฐในวันพฤหัสบดีนี้ โดยนักวิเคราะห์คาดว่า ตัวเลขจ้างงานจะเพิ่มขึ้น 233,000 ตำแหน่งในเดือนมิ.ย. และคาดว่าอัตราการว่างงานจะลดลงสู่ระดับ 5.4% จาก 5.5% ในเดือนพ.ค.
นอกจากนี้ นักลงทุนยังขานรับข้อมูลภาคการผลิตที่แข็งแกร่งของสหรัฐ โดยสถาบันจัดการด้านอุปทานของสหรัฐ (ISM) เปิดเผยว่า ดัชนีผู้จัดการฝ่ายจัดซื้อ (PMI) ภาคการผลิต อยู่ที่ระดับ 53.5 ในเดือนมิ.ย. เพิ่มขึ้นจากระดับ 52.8 ในเดือนพ.ค. โดยดัชนี PMI เดือนมิ.ย.ขยายตัวในอัตราที่สูงขึ้นในเดือนมิ.ย.
ขณะที่กระทรวงพาณิชย์สหรัฐรายงานว่า การใช้จ่ายด้านการก่อสร้างในสหรัฐเพิ่มขึ้น 0.8% ในเดือนพ.ค. สู่ระดับ 1.04 ล้านล้านดอลลาร์ ซึ่งเป็นระดับสูงสุดนับตั้งแต่เดือนต.ค.2008 หลังจากเพิ่มขึ้น 2.1% ในเดือนเม.ย. ซึ่งสะท้อนถึงสัญญาณการฟื้นตัวทางเศรษฐกิจ
หุ้นกลุ่มการเงินพุ่งขึ้น โดยหุ้น Chubb Corp. พุ่งขึ้น 26% หลังจากมีรายงานว่า บริษัท Ace Ltd. ตกลงซื้อธุรกิจประกันของ Chubb มูลค่า 2.83 หมื่นล้านดอลลาร์ ขณะที่หุ้นฮาร์ฟอร์ด ไฟแนนเชียล เซอร์วิส ปรับขั้น 2.1% อย่างไรก็ตาม หุ้นกลุ่มรถยนต์ร่วงลง โดยหุ้นเจนเนอรัล มอเตอร์ ปรับลง 0.9% หลังจากบริษัทเปิดเผยยอดขายเดือนมิ.ย.ลดลง 3% ขณะที่หุ้นฟอร์ด มอเตอร์ ขยับลง 0.1% หลังจากบริษัทเปิดเผยยอดขายรถยนต์ที่ต่ำกว่าคาด
ส่วนหุ้นกลุ่มสายการบินปรับตัวลงเช่นกัน หลังจากมีรายงานว่ากระทรวงยุติธรรมสหรัฐเริ่มดำเนินการตรวจสอบสายการบินบางแห่งเกี่ยวกับการละเมิดกฎหมายต่อต้านการผูกขาด โดยหุ้นเจ็ทบลู แอร์เวย์ส หุ้นสกายเวสต์ และหุ้นเดลต้า แอร์ไลน์ส ต่างก็ปรับตัวลงกว่า 1.9%
สำหรับความเคลื่อนไหวเกี่ยวกับการเจรจาหนี้กรีซนั้น ล่าสุดมีรายงานว่า การประชุมรัฐมนตรีคลังยุโรป หรือยูโรกรุ๊ป ได้เสร็จสิ้นลงแล้วเมื่อคืนนี้ตามเวลาไทย โดยที่ประชุมไม่มีการทำข้อตกลงใดๆเกี่ยวกับหนี้สินของกรีซ ขณะที่กลุ่มเจ้าหนี้ยูโรโซนได้แจ้งต่อรัฐบาลกรีซว่า จะยังไม่มีการเจรจาใดๆในช่วงนี้ จนกว่าการทำประชามติของกรีซจะเสร็จสิ้นลงในวันอาทิตย์นี้